**龐統**（粵拼：pong4 tung2；179年—214年），字**士元**（si6 jyun4），號**鳳雛**（fung6 co4），東漢末年、三國時代嘅荊州襄陽人（而家湖北襄陽），原本係吳名將周瑜嘅南郡功曹，後尾變成咗劉備嘅謀士、重臣。後世人經常評龐統話佢嘅才能及得上同時間嘅諸葛孔明。

佢喺打劉璋時中箭而死。歷任耒陽令、治中從事，官至到軍師中郎將；死咗追賜關內侯。

細個時
---

龐統字士元，荊州南郡襄陽縣人（而家湖北襄陽）。

龐統同諸葛亮有姻親關係。當佢兩個細時，諸葛亮嘅細姐嫁咗畀龐山民，龐山民係龐統嘅堂兄弟。主婚人係名士龐德公，佢係龐山民嘅老豆、龐統嘅叔伯。

龐統大諸葛亮兩歲。佢兩個經常放埋一齊對比，當中諸葛亮講嘢慎重，而龐統坦率樸直，兩個人嘅性格啱好相反。由於龐統魯樸遲鈍，多數人望佢係尋常人，得龐德公曉佢係份料，好睇重佢。

聽聞名士司馬徽好識睇人，龐統就去搵着佢。兩個見面時，司馬徽喺樹上摘緊桑葉，龐統於是坐喺樹下傾偈問答，結果兩個人自朝早談論到夜晚。司馬徽認出佢嘅才能，極力讚佢。自此龐統嘅名聲逐漸浮顯。龐德公睇好佢同諸葛亮，爲佢兩個起名號，龐統起嘅號係鳳雛，諸葛亮起嘅號係臥龍。

事蹟
--

喺郡度聽到龐統嘅名聲，就任命佢做南郡功曹。

赤壁之戰後（208年），東吳將領周瑜帶軍打江陵，自曹仁手中佔得南郡（209年），得到孫權封佢做南郡太守。龐統繼續任職功曹，未得周瑜留意到。

210年，周瑜過世。龐統到吳郡弔喪。東吳人聽聞過佢嘅名，於是佢返荊州（南郡）時，幾多名士齊集喺昌門餞行。

劉備從孫權度借到江陵、南郡做根據地，稱爲「借荊州」。龐統畀劉備任命做從事，試下畀權佢做耒陽縣令。喺在任過程中，龐統唔注重處理公務，搞到被革職。

東吳呢邊繼任周瑜嘅將領係魯肅，佢寫信畀劉備薦舉龐統，話唔應該喺啲細職細務度用佢。諸葛亮亦噉同劉備護住佢。劉備於是召龐統來，共佢傾偈。談論完後，劉備好服佢，於是任命佢做治中從事，之後無幾耐升佢職位做軍師中郎將，同諸葛亮同級。

211年，劉璋喺益州畀喺漢中嘅張魯威脅，想請劉備入來幫手。劉璋手下張松、法正想因此秘密聯結劉備，幫佢喺西川做主人。劉備猶豫不決。龐統於是出力說服劉備聽法正條計。最後劉備聽咗佢嘅提議，嗌關羽、諸葛亮留喺荊州，帶龐統共將領黃忠、魏延入益州。

劉璋出來喺涪城接劉備。龐統勸佢捉咗劉璋來做威脅，然後去佔咗益州，噉樣避免用到武力，不過劉備唔聽，因爲佢喺本地人中未有威信。

喺供應糧草、軍備畀劉備後，劉璋返成都，交畀劉備去打張魯。劉備有超過三萬人軍隊喺手，車具充足，佢聽龐統條計唔去打張魯住，先留喺葭萌同民衆搞好關係。

過咗一年到212年尾，喺成都幫劉備做內應嘅張松露咗馬腳，畀劉璋捉住殺咗，自此劉璋同劉備正式反目成仇。劉璋停止供應糧草畀劉備。龐統睇到咗行動嘅時候，於是攞出三條計畀劉備揀：

私底下揀精兵，日夜行軍，襲擊入成都。劉璋唔曉軍事，又唔防備人，似噉樣可以喺一年內攞低益州，係上策。拋出假訊話荊州有事要返去，誘鎮守緊白水嘅西川二將楊懷、高沛出來，殺咗佢哋，佔咗佢哋嘅軍兵，然後去打成都，係中策。撤兵返白帝城再等時機行動係下策。
諗咗陣後，劉備揀中策，拋出假訊話荊州畀曹操威脅，要帶兵返去救。果然楊懷同高沛都開心於劉備要帶軍返荊州，唔再威脅益州，於是帶啲隨從去餞別劉備。劉備立即捉住楊懷同高沛殺咗，奪咗二將喺白水嘅軍馬，然後組織進攻，理由係劉璋背信唔再供應糧食。

荊州軍分做兩路去打，好快爭得勝利，佔得涪城。劉璋嘅主力軍撤退，固守喺綿竹城。

213年，劉備指揮張飛、趙雲同諸葛亮自荊州帶軍入來助戰，約咗到時兵臨成都城下時，共同會兵去打佔呢座城市。

214年夏天，荊州各支勁旅都得勝。劉備聽到消息話張飛同諸葛亮已經打到成都嘅東面同北面，而趙雲攻破到犍爲，於是共龐統分路進攻雒城。龐統引住支勁軍誘得守城將領張任出咗雒城。張任走出到南面，喺雁橋駐軍。劉備於是切斷張任嘅退路，而龐統引軍去雁橋去打張任。龐統中咗箭而戰死。嗰陣時佢先虛歲36歲。

劉備打敗張任，並且生擒佢。因爲張任唔投降，於是劉備嗌人拖去斬。

喺佔得益州後，劉備諗起龐統嘅功勞，經常提到佢時喊。劉備追贈佢做關內侯，起諡號做靖侯，任命佢老豆做議郎，然後升職做諫議大夫。

喺三國演義
-----

龐統畀羅貫中喺《三國演義》描寫成「濃眉、凸鼻、黑面、短鬚、型容好醜嘅人」。司馬徽考察過龐統後，講出如下認定佢嘅話：「臥龍（即孔明）或鳳雛（即龐統），如果得到兩個人中一個，就可以平定得天下。」

初頭，龐統喺江南跟孫權。喺赤壁之戰時，佢曾經受周瑜委託，去獻計畀曹操，嗌佢用鐵鏈將各隻船綁成一排，來防止士兵暈船浪，但實質係令啲船唔散開，方便去火攻。由於龐統嘅功勞，當周瑜使用火攻時，曹操嘅船集中成一嚿，令佢哋走唔甩，都燒曬。

喺周瑜死後，魯肅薦舉龐統畀孫權，但龐統唔得孫權重用，於是去荊州跟劉備。

龐同做耒陽縣令嗰陣飲酒唔做嘢，張飛監視嗰陣，佢按部處理咗百日嘅公務。呢度係參考咗蜀漢文官何衹嘅事蹟。

龐統作爲軍師共劉備引軍五萬入西川。龐統共法正出計謀畀劉備，要佢請劉璋入席，喺會上趁機殺咗劉璋，然後佔咗西川，不過劉備話噉嘅行動係不仁，於是無噉做。龐統嗌魏延喺席間出來舞劍，然後刺殺劉璋，但畀劉備撳住趕咗出去。

到劉備同劉璋正式反面對打時，龐統出計畀劉備殺咗劉璋嘅兩個將領高沛同楊懷，奪咗涪關，進攻雒城。

由於要提高諸葛亮嘅形象，羅貫中虛構咗雒城場仗。喺龐統進軍前，孔明已經寄信警報咪做，不過龐統覺得孔明係妒忌佢自己，於是唔聽孔明同劉備嘅話。到行軍時，龐統嘅馬眼花，企唔穩，撉（dan3）龐統佢落馬。劉備睇到噉，將佢自己騎緊嘅白馬換咗畀龐統。龐統由於主觀上輕敵，令佢入咗張任嘅埋伏，呢個西蜀將領令龐統連人帶馬死喺落鳳坡之下。

喺佢死後，諸葛亮先至揮軍入益州，用計捉張任爲龐統報仇。史實上超過龐統死之前半年，諸葛亮同張飛嘅勁旅就已經喺益州共劉備同龐統配合作戰。劉備同龐統領軍獨立作戰，喺雒城打敗兼捉到張任，龐統因此暴露喺陣前中箭而過世。

睇埋
--

* 劉備
* 劉璋
* 諸葛亮
* 西川戰役

註
-

1. ↑  根據《三國志》嘅記載，龐統死喺圍攻雒縣嗰年，即西元214年。《三國志》記話佢死時三十六歲（虛歲），所以可以得出佢出世喺西元179年。

攷
-

1. ↑  據陳文德《孔明諸葛亮大傳》第26、52頁。
2. ↑  據陳文德《孔明諸葛亮大傳》第53頁。
3. ↑  據鄭福田、可永決、楊號春《中華古代將帥》第631頁。
4. ↑  據鄭福田、可永決、楊號春《中華古代將帥》第634頁。
5. 1 2  據鄭福田、可永決、楊號春《中華古代將帥》第636頁。
6. ↑  據黎東方《細說三國》第248頁。
7. ↑  據鄭福田、可永決、楊號春《中華古代將帥》第637頁。
8. ↑  據陳文德《孔明諸葛亮大傳》第254頁。
9. ↑  據陳文德《孔明諸葛亮大傳》第255頁。

參攷資料
----

* 陳壽（著）；裴松之（注）. 〈蜀書：龐統法正傳 - 龐統傳〉. 《《三國志》》.
* Trần Văn Đức（字未定，僅參攷：陳文德） (2008年). 《Khổng Minh Gia Cát Lượng đại truyện（孔明諸葛亮大傳）》 (越南文). 文學出版社（Nhà xuất bản Văn học；家出版文學）. `{{cite book}}`: templatestyles stripmarker in `|publisher=` at position 85 (help)
* Trịnh Phúc Điền, Khả Vĩnh Quyết, Dương Hiệu Xuân（字未定，僅參攷：鄭福田、可永決、楊號春） (2006年). 〈卷一〉. 《Tướng soái cổ đại Trung Hoa（漢喃：將帥古代中華；中譯：中華古代將帥）》 (越南文). 青年出版社（Nhà xuất bản Thanh niên；家出版青年）. `{{cite book}}`: templatestyles stripmarker in `|publisher=` at position 88 (help); templatestyles stripmarker in `|title=` at position 89 (help)CS1 maint: multiple names: 作者名單 (link)
* 黎東方 (2003年). 《《細說三國》》. 上海人民出版社.
* 黎東方、王子今 (2002年). 《《細說秦漢》》. 上海人民出版社.
* 易中天 (2006年). 《《品三國》》. 上海文藝出版社.

| * 睇
* 傾
* 改
漢末同三國時嘅人物 |
| --- |
| 政治人物 | 

|  |  |
| --- | --- |
| 東漢 | 漢靈帝 ‧ 弘農王 ‧ 漢獻帝 |
| 曹魏 | 魏武帝 ‧ 魏文帝 ‧ 魏明帝 ‧ 邵陵厲公 ‧ 高貴鄉公 ‧ 魏元帝 |
| 蜀漢 | 漢昭烈帝 ‧ 漢後主 |
| 東吳 | 吳武烈帝 ‧ 長沙桓王 ‧ 吳大帝 ‧ 會稽王 ‧ 吳景帝 ‧ 歸命侯 |
| 西晉 | 司馬昭 ‧ 司馬炎 |
| 其他 | 董卓 ‧ 公孫瓚 ‧ 劉表 ‧ 劉琮 ‧ 劉焉 ‧ 劉璋 ‧ 呂布 ‧ 馬騰 ‧ 孟獲 ‧ 袁紹 ‧ 袁術 ‧ 張角 ‧ 張魯 ‧ 公孫度 ‧ 公孫康 ‧ 公孫恭 ‧ 公孫淵 ‧ 韓遂 ‧ 劉繇 ‧ 袁譚 ‧ 袁尚 |

 |
| 后妃夫人 | 

|  |  |
| --- | --- |
| 東漢 | 董太后 ‧ 何太后 ‧ 董貴妃 ‧ 伏壽 ‧ 曹節 |
| 曹魏 | 卞夫人 ‧ 甄皇后 ‧ 郭女王 ‧ 懷皇后 |
| 蜀漢 | 甘夫人 ‧ 糜夫人 ‧ 孫夫人 ‧ 吳后 |
| 東吳 | 吳夫人 ‧ 大喬同小喬 ‧ 步練師 |
| 其他 | 黃夫人 ‧ 張春華 |

 |
| 官吏 | 

|  |  |
| --- | --- |
| 曹魏 | 郭嘉 ‧ 鮑勳 ‧ 賈詡 ‧ 陳登 ‧ 司馬朗 ‧ 司馬懿 ‧ 司馬孚 ‧ 司馬師 ‧ 徐庶 ‧ 荀攸 ‧ 荀彧 ‧ 丁儀 ‧ 董昭 ‧ 楊修 ‧ 鍾繇 ‧ 王朗 ‧ 劉曄 ‧ 滿寵 ‧ 程昱 ‧ 華歆 ‧ 許攸 ‧ 王凌 ‧ 衞瓘 ‧ 曹熊 ‧ 陳群 ‧ 龐淯 ‧ 邴原 ‧ 杜畿 ‧ 裴潛 |
| 蜀漢 | 龐統 ‧ 彭羕 ‧ 諸葛亮 ‧ 許靖 ‧ 孫乾 ‧ 馬良 ‧ 費褘 ‧ 蔣琬 ‧ 法正 ‧ 董允 ‧ 楊儀 ‧ 黃皓 ‧ 李嚴 |
| 東吳 | 張昭 ‧ 張紘 ‧ 孫邵 ‧ 諸葛瑾 ‧ 諸葛恪 ‧ 魯肅 ‧ 士燮 ‧ 虞翻 ‧ 孫峻 ‧ 孫綝 ‧ 步騭 ‧ 顧雍 ‧ 朱治 ‧ 濮陽興 ‧ 鍾離牧 |
| 西晉 | 王祥 ‧ 賈充 ‧ 衞瓘 |
| 其他 | 劉虞 ‧ 張讓 ‧ 趙忠 ‧ 曹嵩 ‧ 韓馥 ‧ 陳宮 ‧ 沮授 ‧ 田豐 ‧ 陶謙 ‧ 審配 ‧ 張楊 ‧ 楊彪 ‧ 馬日磾 ‧ 王允 ‧ 士孫瑞 ‧ 孔融 ‧ 臧洪 ‧ 李儒 ‧ 張邈 ‧ 張超 ‧ 蔡邕 ‧ 諸葛玄 ‧ 劉琦 ‧ 蒯良 ‧ 蒯越 ‧ 張松 ‧ 耿紀 |

 |
| 將領 | 

|  |  |
| --- | --- |
| 曹魏 | 龐德 ‧ 典韋 ‧ 夏侯惇 ‧ 夏侯淵 ‧ 許褚 ‧ 曹洪 ‧ 曹仁 ‧ 曹真 ‧ 徐晃 ‧ 張郃 ‧ 張遼 ‧ 于禁 ‧ 樂進 ‧ 郭淮 ‧ 賈逵 ‧ 鄧艾 ‧ 鄧忠 ‧ 鍾會 ‧ 夏侯傑 ‧ 夏侯霸 ‧ 夏侯楙 ‧ 曹爽 ‧ 曹彰 ‧ 曹休 ‧ 李典 ‧ 臧霸 ‧ 毌丘儉 ‧ 諸葛誕 ‧ 陳泰 |
| 蜀漢 | 黃忠 ‧ 劉封 ‧ 馬超 ‧ 嚴顏 ‧ 魏延 ‧ 關平 ‧ 關興 ‧ 關羽 ‧ 張飛 ‧ 張苞 ‧ 趙雲 ‧ 馬岱 ‧ 王平 ‧ 馬謖 ‧ 黃權 ‧ 鄧芝 ‧ 姜維 ‧ 諸葛瞻 ‧ 廖化 ‧ 雷銅 ‧ 孟達 ‧ 馬忠 ‧ 陳到 |
| 東吳 | 周瑜 ‧ 甘寧 ‧ 孫桓 ‧ 陸抗 ‧ 陸遜 ‧ 陸景 ‧ 周泰 ‧ 黃蓋 ‧ 呂蒙 ‧ 凌統 ‧ 凌操 ‧ 太史慈 ‧ 程普 ‧ 徐盛 ‧ 朱然 ‧ 丁奉 ‧ 潘璋 ‧ 蔣欽 ‧ 馬忠 ‧ 韓當 ‧ 呂範 ‧ 呂據 ‧ 陶璜 |
| 西晉 | 王濬 ‧ 羊祜 ‧ 杜預 |
| 其他 | 張寶 ‧ 張梁 ‧ 張燕 ‧ 馬元義 ‧ 皇甫嵩 ‧ 朱儁 ‧ 何進 ‧ 丁原 ‧ 華雄 ‧ 鮑信 ‧ 紀靈 ‧ 文醜 ‧ 顏良 ‧ 李傕 ‧ 郭汜 ‧ 張濟 ‧ 樊稠 ‧ 段煨 ‧ 徐榮 ‧ 胡軫 ‧ 張繡 ‧ 張任 ‧ 淳于瓊 ‧ 袁熙 ‧ 高幹 ‧ 笮融 ‧ 侯選 ‧ 程銀 ‧ 張橫 ‧ 成宜 ‧ 李堪 ‧ 馬玩 ‧ 楊秋 ‧ 梁興 ‧ 蘇飛 ‧ 李蒙 ‧ 王方 ‧ 董承 ‧ 楊奉 ‧ 韓暹 ‧ 黃祖 ‧ 高沛 |

 |
| 其他 | 華佗 ‧ 張仲景 ‧ 曹植 ‧ 曹沖 ‧ 孫紹 ‧ 王粲 ‧ 蔡琰 ‧ 彌衡 ‧ 成濟 ‧ 趙越 ‧ 馬休 ‧ 馬鐵 ‧ 管輅 ‧ 張苞 ‧ 左慈 ‧ 龐德公 ‧ 葛玄 |
| 睇埋 | 三國人物 ‧ 虛構人物 ‧ 虛構事件 |